Bétera rep al jurat de Viles en Flor per segon any consecutiu
25 de abril de 2024

• Aquest projecte és una iniciativa de ASFPLAN per a reconéixer el treball dels municipis per millorar els espais verds públics.

L'Ajuntament de Bétera, a través de la regidoria de Parcs i Jardins, ha rebut hui a un jurat especialitzat del projecte Viles en Flor que durant tot el matí ha recorregut les diferents zones verdes de la localitat al costat de l'Alcaldessa de Bétera, Elia Verdevío i el regidor de Parcs i Jardins, Carlos Abad.

Durant la visita, Elia Verdevío ha destacat “la gran labor que es realitza des de l'Ajuntament per a impulsar la riquesa paisatgística de Bétera a la recerca de la millora i potenciació dels espais verds públics, de la gestió sostenible, l'educació ambiental i la conscienciació ciutadana en la cura de l'entorn” i a més ha continuat “tot això gràcies a les àrees de Parcs i Jardins i Medi Ambient que en l'anterior legislatura van posar en marxa els nous contractes del servei de manteniment i neteja dels espais enjardinats i zones verdes i de recollida de residus, que han marcat un abans i un després per a Bétera impulsant un nou model de gestió mediambiental en el nostre municipi”.

El jurat ha estat compost per Ana Montilla, tècnic de Medi Ambient en la Diputació de València, Gema Palanca, de Paisatgistes del Mediterrani PAIMED i Rosa Muñoz, coordinadora de Viles en Flor.

Aquest projecte, en paraules de Carlos Abad “ens anima a continuar treballant per adequar, mantindre i millorar les nostres zones enjardinades per al delit i gaudi dels nostres veïns i veïnes. Les polítiques de la nostra regidoria se centren, sobretot, a oferir a la ciutadania un espai urbà concorde a un model verd que aporte qualitat de vida a la població”.

En concret, aquest any 2024 Bétera ha volgut posar en valor els espais verds de l'edifici d'Urbanisme, la Masia la Barraca, el carrer Mar Balear, el passeig central de Mas Camarena i la zona exterior del Centre Cívic. “Aquestes són les zones enjardinades que hem triat per a mostrar al jurat però a Bétera comptem amb molts espais verds així com un viver municipal en el qual a través del Taller d'Ocupació de Jardineria es forma a veïns i veïnes de Bétera en la plantació d'arbres i plantes”, ha explicat el regidor.

Bétera forma part de Viles en Flor, una iniciativa de l'Associació Professional de Flors, Plantes i Tecnologia Hortícola de la Comunitat Valenciana (ASFPLAN), des de febrer de 2023. En la passada edició, el Consistori va rebre un guardó de tres estreles per la seua gestió mediambiental en el control biològic de plagues a través del seu nou insectari municipal així com per la seua gestió en la recollida i tractament de la poda. Un premi que, tant l'Alcaldessa com el regidor, esperen rebre també enguany en el lliurament de guardons que tindrà lloc el 18 d'octubre al Jardí Botànic de València.

L'entorn paisatgista de Bétera

I això serà possible gràcies a la labor que es realitza conjuntament des de l'àrea de Parcs i Jardins i l'empresa concessionària del servei de manteniment i neteja dels espais enjardinats i zones verdes, Centre Verd, que tal com indica Carlos Abad “treballen a ple rendiment des que iniciaren el servei l'any passat”. Un servei que ha suposat un augment del nombre de treballadors, maquinària i zones a conservar “el que implica un salt quantitatiu i qualitatiu del servei”, ha assenyalat el regidor de Parcs i Jardins qui a més ha afegit que “treballem colze a colze per a atendre la realitat i el dia a dia de Bétera. Cada vegada creixem més, demogràficament parlant, i és necessari oxigenar les zones urbanes amb xicotets pulmons verds que aporten benestar a la ciutadania”.

En eixe sentit, cal indicar que Bétera, a més, compta amb un Taller d'Ocupació de Jardineria que empra i forma a 10 veïns i veïnes del municipi durant 12 mesos els qui aprenen l'ofici i realitzen les seues pràctiques en les diferents zones verdes municipals. Un treball col·laboratiu que complementa al realitzat per Centre Verd.